Algebloei is die vinnige toename in die aantal (gewoonlik mikroskopiese) alge wat in water voorkom. Alge kan in varswater sowel as soutwater voorkom. So 'n bloei kan konsentrasies van miljoene selle per milliliter water bereik. Algebloei kan meestal as 'n groen skynsel in die water gesien word, maar ander kleure soos geel-bruin of rooi is ook moontlik, afhangende van die spesie van alge. Sogenaamde "algebloei" kan ook deur sianobakterieë (soos Aphanizomenon flosaquae) veroorsaak word, wat nie meer as alge geklassifiseer word nie. Alge is 'n groot probleem in ekostelsels, want soos enige skielike onnatuurlike groei, is dit nadelig vir die ander diere in die stelsel. Sommige vorme van alge, soos rooigety, is giftig. Dit lei gewoonlik tot 'n drastiese vermindering in die aantal lewende organismes. Eutrofikasie, een van die moontlike redes vir algebloei.